Il-Kunsill jikkundanna bil-qawwa l-attakki terroristiċi reċenti mwettqa f'Bamako, Gao u Kidal u jesprimi l-kondoljanzi tiegħu lill-familji tal-vittmi li f'din l-okkażjoni kienu jinkludu impjegat Belġjan tad-Delegazzjoni tal-Unjoni Ewropea għall-Mali, ċittadin Franċiż u ċittadini tal-Mali u taċ-Ċad. Tali atti huma inaċċettabbli irrispettivament minn fejn iseħħu jew minn min ikunu l-awturi jew il-vittmi. L-Unjoni Ewropea (UE) tinsab magħquda mal-bqija tal-komunità internazzjonali fil-kundanna tal-atti terroristiċi kollha, kif ukoll atti vjolenti oħra u ksur tad-drittijiet tal-bniedem li jkomplu jseħħu fil-Mali; hija tafferma mill-ġdid l-appoġġ tagħha għall-awtoritajiet tal-Mali biex tintemm il-pjaga tat-terroriżmu u dawk responsabbli jinġiebu quddiem il-ġustizzja. Il-protezzjoni tal-popolazzjoni, speċjalment in-nisa u t-tfal, li qed isofru ħafna minħabba dawn l-atti, għandha tiġi żgurata. Il-proliferazzjoni reċenti ta' attakki vjolenti u l-attivitajiet terroristiċi fil-Mali u l-pajjiżi ġirien isaħħu l-ħtieġa biex tintlaħaq konklużjoni rapida u l-firma mill-partijiet kollha tal-Ftehim milħuq fl-1 ta' Marzu fin-negozjati għall-paċi f'Alġeri, u biex jiġu stabbiliti l-kondizzjonijiet li ser jippermettu lill-komunitajiet kollha fil-Mali biex jingħaqdu fil-ġlieda kontra t-terroriżmu u biex jgħixu flimkien fil-paċi u s-sigurtà. L-UE tifraħ lill-Alġerija u lill-oħrajn fit-tim ta' medjazzjoni għall-isforzi tremendi li għamlu biex jiġu konklużi dawn in-negozjati u tikkonferma li tinsab lesta twettaq ir-rwol tagħha fil-Kumitat ta' Segwitu, li għandu jiġi stabbilit u jsir operattiv malajr u jkollu l-kapaċità u r-rieda politika biex b'mod effettiv jissorvelja u jappoġġa l-implimentazzjoni tal-ftehim ta' paċi. Hija tissottolinja l-importanza li titkompla l-koordinazzjoni mill-qrib mar-Rappreżentant Speċjali tal-UE (RSUE) għas-Saħel, mar-Rappreżentant Speċjali tas-Segretarju Ġenerali għall-Mali u l-Missjoni Multidimensjonali Integrata tan-Nazzjonijiet Uniti għall-Istabbilizzazzjoni fil-Mali (MINUSMA). Il-Kunsill iqis l-abbozz ta' ftehim ta' paċi bħala opportunità unika għal soluzzjoni politika għall-kriżi. It-test inizjalat f'Alġeri jirrappreżenta l-aħjar kompromess possibbli, li jwitti t-triq għal paċi dejjiema fil-Mali, dment li l-partijiet kollha jonoraw l-impenji tagħhom. L-UE tħeġġeġ bil-qawwa lill-partijiet kollha li fadal biex jinizjalaw il-ftehim b'dewmien minimu. Hija ttenni wkoll l-impenn tagħha li tappoġġa l-isforzi kollha għal dan l-għan u li tgħin lill-Mali fl-implimentazzjoni tal-ftehim ta' paċi bl-użu tal-mezzi u l-istrumenti kollha adatti għad-dispożizzjoni tagħha. Fil-kuntest tal-approċċ komprensiv, l-UE hija impenjata biex tkompli tuża l-istrumenti rilevanti tagħha, inkluż il-missjonijiet tal-PSDK EUTM Mali u EUCAP Sahel Mali, ir-RSUE għas-Saħel u l-Programm Indikattiv Nazzjonali għall-Mali ffirmat dan l-aħħar. Il-Kunsill jenfasizza l-ħtieġa għal mekkaniżmi ta' segwitu effettivi biex tiġi ssorveljata l-implimentazzjoni tal-ftehim, f'arranġament ma' sforzi paralleli ta' rikonċiljazzjoni fil-livell lokali. F'dan il-kuntest, huwa jħeġġeġ lill-Gvern tal-Mali biex iħaffef l-istabbiliment effettiv tal-Kummissjoni dwar il-Djalogu, il-Verità u r-Rikonċiljazzjoni u sabiex din tkun tista' tibda l-ħidma tagħha malajr kemm jista' jkun, sabiex id-drittijiet tal-vittmi ta' ksur tad-drittijiet tal-bniedem ikunu jistgħu jiġu rikonoxxuti b'mod sħiħ. 6. Il-Kunsill ifakkar fil-konklużjonijiet tiegħu tad-9 ta' Frar u jissottolinja r-rwol importanti li taqdi l-missjoni ta' żamma tal-paċi tan-Nazzjonijiet Uniti, MINUSMA, fil-konsolidazzjoni tal-paċi, is-sigurtà u l-istabbiltà. F'dan ir-rigward, huwa jtenni l-appoġġ sħiħ tiegħu għal MINUSMA fl-implimentazzjoni tal-mandat tagħha u l-isforzi tagħha biex tipproteġi lill-popolazzjoni ċivili, kif ukoll il-kooperazzjoni kontinwa taż-żewġ missjonijiet tal-PSDK tagħha. Ara l-paġna tal-laqgħa